Thor Pedersen (V), 2004-04-30:
Man føler, at man har et fællesskab i samfundet og en oplevelse af, at man hører til,
Stat og kommuner arbejder ikke med samlede handlingsplaner.
Kommunerne er selvstyrende og fastsætter deres egne mål for integrationsarbejdet.
Der er dog flere kommuner, der har udarbejdet handlingsplaner.
I staten arbejder vi heller ikke med en samlet handlingsplan, men de enkelte ministerier udarbejder handlingsplaner tilpasset den enkelte institution.
De enkelte ministerområder har forskellige behov og muligheder for at øge integrationen, hvorfor en samlet handlingsplan måske ville fungere mindre operationelt.
Men inden for det statslige område har regeringen opstillet som mål, at 3,5 pct. af statens ansatte bør være indvandrere og efterkommere fra tredjelande, for det vil så afspejle antallet i arbejdsstyrken.
Personalestyrelsen og Integrationsministeriet har afholdt en lang række møder med ministerierne gennem 2003 for at drøfte de enkelte ministeriers intregrationsindsats.
Jeg vil gerne understrege, at det fremgår af statens personale- og ledelsespolitik, at det er vigtigt at fastholde fokus på integrationsarbejdet, og at den enkelte arbejdsplads i sin rekrutteringspolitik skal tilstræbe en bredt sammensat gruppe af medarbejdere og ledere, der har bedre forudsætninger for at levere en god og effektiv service til borgere og virksomheder.
Regeringen har taget en række konkrete initiativer for at øge integrationen på de statslige arbejdspladser.
Det gælder f.eks. offentliggørelse af måltal to gange årligt
på de statslige arbejdspladser, hvor tallene fungerer som et konkret styringsredskab, der gør det muligt at følge udviklingen på de enkelte områder.
Personalestyrelsen udsendte den 1. april sidste år en pjece, der hedder »Mindst 3,5% af dine medarbejdere bør være af anden etnisk baggrund end dansk«.
Der bliver løbende iværksat målrettede initiativer, og det seneste initiativ er udpegning af ambassadører for etnisk ligestilling inden for hvert enkelt ministerområde.
Der blev i februar og marts i år afholdt et uddannelsesprogram for ambassadørerne med fokus på rekruttering, lovgivning, ledelse, kulturforståelse, best practice og ikke mindst implementering af målrettede initiativer.
Der er i den forbindelse også fokus på uddannelser, der kan bruges på det offentlige arbejdsmarked, bl.a. inden for forsvar, politi og undervisning og på social- og sundhedsområdet.
Kampagnen indebar annoncering på stationer, i tog og i busser tillige med målrettet udsendelse af materiale om SOSU-uddannelserne til folkeskoleelever med anden etnisk baggrund og afholdelse af åbent hus-arrangementer på de forskellige uddannelsesinstitutioner.
Der er i Integrationsministeriet ansat seks konsulenter, som indgår i et netværk, der udvikler og igangsætter initiativer vedrørende denne kampagne, og der er endvidere oprettet et team af rollemodeller bestående af unge med anden etnisk baggrund end dansk, der har klaret sig godt i det danske uddannelsessystem.
Forslagsstillerne ønsker, at der stilles krav til etnisk ligestilling i personalepolitikken i forbindelse med udbud og indkøb.
Regeringen anbefaler, at de statslige institutioner ved udbud og udlicitering af opgaver anvender sociale klausuler med henblik på at fremme ansættelsen af personer med anden etnisk baggrund end dansk.
For så vidt angår sikring af en bedre integration på det danske arbejdsmarked på kommunale arbejdspladser og offentlige virksomheder, vil jeg henvise til den enkelte kommune og offentlige virksomhed, der selv har ansvaret for at tage initiativer til at fremme integrationen af indvandrere fra tredjelande og deres efterkommere.
KL har dog igangsat flere initiativer netop med det mål for øje, og en måling fra august sidste år viser, at kommunerne har ansat 3,9 pct. med anden etnisk baggrund end dansk.
Da en lignende undersøgelse blev foretaget i 2000, var tallet 2,5 pct., hvilket viser en fremgang på mere end 50 pct. i antallet af ansættelser af etniske minoriteter på de kommunale arbejdspladser over en periode på 3 år, og det bør kommunerne roses for.